آدلیم یازیچیدان ایپاوجلاری
حاضیرلایان:حسین واحدی
نوبئل اؤدوللو آمئریكا یازیچیسی ویلیام فاولكنئر-دن گنج یازارلارا ایپاوجلار [مصلحتلر]
1. من اولماسایدیم سا ...
“من اولماسایدیم سا، منیم یازدیقلاریمی بیر باشقاسی یازاجاقدی. عینی شئیی هئمینگوای، دوستویئوسكی، بیزیم هامیمیز حاقیندا سؤیلمك اولار. بونا اؤرنك كیمی، شئكسپییئر-ین پییئسلرینین [نمایشنامهلرینین] یازارینا 3 آدای وار. اساس اولان - “هاملئت” و “یای گئجهسینین یوخوسو”دور، اونلاری كیمین یازماسی یوخ”.
2. ائتكیلنمك پیس زاد دئییل…
“داها اؤنجه دئدیگیم كیمی، یازیچی كسینلیكله اخلاق-فیلان گؤزلهین بیریسی دئییل. اونا هاردان، نه لازیمدیرسا، گؤتورهجك، اؤزو ده بونو آچیق شكیلده ائدهجك، بوینونا دا آلاجاق، چون اومید ائدیر، اورتایا اورتا بیر چیخیم [محصول] قویوب سونراكی نسیل ده اونون یازدیقلاریندان نسه گؤتورهجك، اؤزو ده بو، یازیچییا خوش گلهجك، او بئله اینانیر ، اونون اؤز دهیرلی كئچمیشدن آلدیقلاریندان دا همین مؤلفلر یالنیز سئوینه بیلر”.
3. یئتهنك، دوزنلیلیك، زحمت…
ایشین 100-ده 99-و یئتهنكدیر [استعداد-دیر]… ایشین 100-ده 99-و دوزنلیلیكدیر [انتظام دیر]… ایشین 100-ده 99-و زحمتدیر. یازیچی هئچ زامان یازدیغیندان راضی قالمامالیدیر. هانسیسا ایشی همیشه داها یاخشی گؤرمك اولار. دایم اؤز ایمكانلاریندان داها بؤیوك هدفلره كؤكلن. یالنیز اؤز معاصرلریندن و سلفلریندن اوستون اولماغا جان آتما. اؤزونو اؤتوب كئچمهیه چالیش.
4. مضمون لا اوسلوب
منجه، اوسلوب داها چوخ درجهده ائله مضموندان گلهرك فورمالاشیر. یازیچی بئینینی اوسلوب [سبك] یاراتماقلا چوخ مشغول ائتمهمهلیدیر. اگر ائدهجكسه، یازدیقلاری اوستو بزك، آلتی تزك اولاجاق. گؤز اوخشایاجاق، قولاغا خوش گلهجك، اما مضمونجا دایاز اولاجاق.
5. یازیچی اوخوجو اولمالیدیر…
اوخوماق، اوخوماق، یئنه ده اوخوماق. الینه نه كئچدی اوخو – حتی زیری-زیبیلی، كلاسیكین پیسینی-یاخشیسینی، اوخو، گؤر، بو ایشین چمی نهدیر. لاپ اودونچونون شاگیردی كیمی، باخ، اؤز اوستاندان اؤیرن. اوخو! اوخویوب جانینا هوپدور! سونرا یاز. یاخشی آلیناجاقسا، بیلهجكسن، خاراب اولاجاقسا، پنجرهدن ویزیلدات گئتسین.
6. قارشیسی آلینماز…
بعضن بئله ائشیدیرم، كیملرسه گیلئیلهنیر، “عائله قورماسایدیم، اوشاقلاریم اولماسایدی، یازیچی اولاردیم” دئییر، یا دا كیملرسه بئله شیكایتلنیر، “فیلان ایشدن جانیمی قورتارا بیلسهیدیم، یازیچی اولاردیم”. من بئله شئیلره اینانمیرام. منجه، سن یازمالیسانسا، یازاجاقسان و بونون قارشیسینی هئچ نه آلا بیلمز.قایناق:خاطیر هلر دوراغی
azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab